《翠屏山房为罗伯纲赋》
明代·刘永之

结构依茂林，开轩面青嶂。浮岚变朝采，宿雨经池上。

春阳正和煦，生意日条畅。径草绿已繁，皋兰叶初放。

脩翰摩烟霄，游鳞泳清涨。动息皆自然，至理妙无象。

遗纷便静观，寂寞谐所尚。偃仰丘壑间，中情无得丧。

作者简介：临江清江人，字仲修，号山阴道士。少随父宦游，治《春秋》学，工诗文，善书法。日与杨伯谦、彭声之辈讲论风雅，当世翕然宗之。明洪武初征至金陵，以重听辞归。有《山阴集》。